БОРИША СТАРОВИЋ

(1940‒2005)

А

Z:\Snjezana\SWScan00278.tifкадемик проф. др Бориша Старовић рођен је 5. aв­гус­та 1940. године у Сарајеву. У род­ном гра­ду завршио је основну школу, класичну ги­мназију (1958) и студије медицине (1964). Спе­ци­ја­листички испит из опште хирургије положио је на Хируршкој клиници у Сарајеву (1973), а суп­спе­ци­ја­ли­за­ци­ју из пластичне хирур­ги­је завршио је на Вој­но­ме­ди­цинској академији у Бео­граду (1976). Као сти­пендиста британске међународне орга­ни­за­ције „Bri­tish Coun­cil”, која се бави успо­стављањем одно­са у обла­стима културе и образовања, боравио је (1976–1977) у водећим британским центрима за рекон­­­струк­­тив­ну хирургију, хирургију ша­ке и ми­кро­хирургију. Док­тор­ску дисер­тацију *Еволуција трауматизма шаке и значај примарног хируршког тре­т*­­­*мана у превенцији инвалидитета* одбранио је 1981. го­ди­не на Ме­ди­цин­­­­ском факултету у Сарајеву. На истом факултету биран је за асистента 1973, до­цента 1982, а потом и за ванредног и редовног професора. Још као до­цент, би­ран је 1985. за продекана на овом факултету, а од 1988. до почетка рата 1992–1995. био је декан. Три године волонтерски је држао наставу из обла­сти пластично-реконструктивне хирургије на Медицинском факултету у Тузли.

Као предавач по позиву, боравио је на клиникама за пластичну хирургију у Љубљани, Прагу, Будимпешти, Варшави, Инзбруку, Солзберију, Трипо­лију, Оксфорду, Глазгову. Године 1989. боравио је на хируршкој кли­ници Ме­ди­цинског факултета у Баг­даду. Као члан British Society for the Surgeiy of the Handучествовао је, од 1981. до 1991, на стручним састанцима и кон­гре­сима удружења британских хи­рур­га.

Заједно са колегама, развио је и унаприједио рад Одјељења за пластичну и рекон­структивну хирургију, које је основано 1963. године при Хируршкој кли­ниц­и Универзитетског медицинског цен­тра у Сарајеву. Одје­љење је 1977. трансформисано у Клинику за реконструктивно-пластичну хи­рур­­ги­ју, а 1978. за директора ове клинике именован је др Старовић. На тој дужности остао је до 1993, када је напустио Сарајево. Почетком рата, 6. априла 1992, рањен је на улици, пред својом кућом, у тренутку када је пошао на посао.

Након што је отишао из Сарајева, постављен је 1993. за декана Ме­ди­цин­ског факултета у Фочи. Са малобројном групом сарадника основао је у Фо­­чи Одје­љење за реконструктивну хирургију, које је дало значајан до­при­­нос збри­њавању повријеђених на том простору. На дужности ректора Уни­­вер­зитета у Срп­­ском (Источном) Сарајеву био је у периоду 2000−2005. године.

Његов стручни и научни рад усмјерен је углавном на пластичну и ре­кон­струк­тив­ну хирургију и из те области објавио је више научних и стручних радова. Био је члан Др­жавне комисије БиХ за сарадњу са Унеском и коорди­натор за Југоисточну Европу. Руководио је или учествовао у реализацији више од 20 домаћих и међународних научноистраживачких пројеката, међу ко­ји­ма су *INCO-HEALTH, TEMPUS-*a *European management project for BiH Universitas*, *Structural аnd Measurment Tempus project internal Quality Ass­e­ss­ment tools*, *Превенција карцинома дојке у радноактивних жена* и др.

За свој рад и заслуге у раду добио је Шестоаприлску награду града Са­рајева, Пр­во­мај­ску награду БиХ, Медаљу рада, те Повељу хуманости Југо­славије за 1990. го­дину. Награда „Хипократ” за животно дјело уручена му је 2002, а „Велики пе­чат”, који додјељује Комора доктора медицине Републике Српске за постигнуте резултате у професији, 2003. године.

За дописног члана Академије наука и умјетности Републике Српске иза­бран је 27. јуна 1997, а за редовног 21. јуна 2004. године. Био је гене­рални секретар ове институције (1998–2000), члан Предсједништва (2000–2003) и потпредсједник (2003–2005).

Академик Бориша Старовић преминуо је 16. маја 2005. године у Фочи.

На иницијативу бивших студената академика Старовића, улица у Фочи но­си његово име, а испред Медицинског факултета откривена је (2017) његова биста.